Diari Oficial de la Generalitat Valenciana


Sumari del DOGV 5772, del 28-05-2008 (2008/6592)

RESOLUCIÓ d'11 de febrer de 2008, de la Direcció General per al Canvi Climàtic, per la qual s'atorga a l'empresa Reciclados de Residuos la Plana, SA (Reciplasa) l'autorització ambiental integrada per a la planta de tractament de residus urbans amb abocador de residus no perillosos al terme municipal d'Onda (Castelló).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5772

Data del DOGV
:   28-05-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/6592


Data del document
:   11-02-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Onda
    * gestió de residus
    * empresa privada

RESOLUCIÓ d'11 de febrer de 2008, de la Direcció General per al Canvi Climàtic, per la qual s'atorga a l'empresa Reciclados de Residuos la Plana, SA (Reciplasa) l'autorització ambiental integrada per a la planta de tractament de residus urbans amb abocador de residus no perillosos al terme municipal d'Onda (Castelló). [2008/6592]  
Vistos els documents que es troben en l'expedient 334/06 IPPC, instruït a instàncies de l'empresa Reciclados de Residuos la Plana, SA, a fi d'obtenir l'autorització ambiental integrada per a la planta de tractament de residus urbans amb abocador de residus no perillosos corresponent al Pla zonal de residus de les zones II, IV i V, s'emet aquesta resolució de conformitat amb els següents,   
Antecedents de fet  
Primer. Amb data 20 de maig de 1996 la directora general de Qualitat Ambiental dicta declaració d'impacte ambiental favorable a la instal·lació de planta de residus urbans i abocador annex.  
Amb data 28 de juny de 1996 l'Ajuntament d'Onda acorda atorgar llicència de posada en funcionament de l'activitat de referència.   
Amb dates 4 i 7 d'agost de 2000, la Direcció General d'Educació i Qualitat Ambiental concedeix autoritzacions administratives, amb número de gestor 31/E/RNP/CV, per a l'eliminació de residus no perillosos en abocador, i amb número 056/V/RNP/CV, per a la valoració de residus no perillosos.   
Segon. Amb data 29 de desembre de 2006, el Sr. Alberto Fabra Part i el Sr. Joaquín Nebot Monzonís, en representació de l'empresa Reciclados de Residuos la Plana, SA, amb CIF B-12 377 297, presenta en la conselleria de Territori i Habitatge una sol·licitud d'autorització ambiental integrada per a la planta de tractament de residus urbans amb abocador de residus no perillosos corresponent al Pla zonal de residus de les zones II, IV i V, a Onda (Castelló), i que es detalla en l'annex I.  
Amb data 12 de febrer de 2007 s'aporta l'informe urbanístic de l'Ajuntament d'Onda de data 1 de febrer de 2007.   
Tercer. Amb data 22 de febrer de 2007 es requereix a l'interessat l'aportació de documentació complementària per a la tramitació de l'expedient, el qual sol·licita pròrroga per a aportar la documentació que finalment és aportada amb data 20 d'abril de 2007.  
Quart. Una vegada admesa a tràmit la sol·licitud amb data 4 de maig de 2007, la conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Cinqué. Amb data 14 de maig de 2007 el Servei de Protecció de l'Ambient Atmosfèric emet un informe en relació amb la contaminació acústica, en el qual requereix documentació addicional, la qual és requerida a l'interessat amb data 23 de maig de 2007.  
Amb data 21 de maig de 2007 l'Ajuntament d'Onda emet un informe acreditatiu de la suficiència de la documentació presentada.  
Amb data 7 de juny de 2007 el Servei de Residus Industrials emet un informe sobre la suficiència de la documentació presentada.  
Amb data 18 de juliol de 2007 la Confederació Hidrogràfica del Xúquer emet un informe favorable pel qual s'autoritza l'abocament d'aigües residuals.  
Sisé. Amb dates 20 de juny i 24 de juliol de 2007 l'interessat aporta documentació complementària per a la tramitació de l'expedient.   
Seté. Amb data 28 d'agost de 2007 se sotmet a informació pública l'expedient de referència durant un període de 30 dies hàbils, d'acord amb el que estableix l'article 28 de la Llei 2/2006, de prevenció de la contaminació i qualitat ambiental, amb la publicació d'un anunci en el Diari Oficial de la Comunitat Valenciana (DOCV núm. 5586).  
Durant aquest període no es presenten al·legacions al projecte a la conselleria de Medi Ambient, Aigua, Urbanisme i Habitatge ni a l'Ajuntament d'Onda. En l'expedient consta el certificat de la informació pública.  
Huité. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Nové. Amb dates 29 d'octubre i 13 de desembre de 2007, la persona interessada aporta documentació complementària per a la tramitació de l'expedient.  
Desé. Amb data 14 de novembre de 2007 el Servei de Protecció de l'Ambient Atmosfèric emet un informe sobre la contaminació acústica i considera la documentació suficient.  
Onzé. Amb data 25 de gener de 2008 es realitza el tràmit d'audiència a l'interessat, i no s'hi presenten al·legacions.  
Dotzé. Amb data 29 de gener de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'exp. 334/06 IPPC de sol·licitud d'autorització ambiental integrada, promogut per Reciclados de Residuos la Plana, SA.  
Als anteriors fets s'apliquen els següents,  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desenvolupa en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 5.4 de l'annex I de la Llei 2/2006.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desplegada pel Reial decret 509/2007, i el capítol III del títol I de la Llei 2/2006, de 5 de maig, de prevenció de la contaminació i qualitat ambiental, desplegada pel Decret 127/2006, de 15 de setembre, del Consell.  
Tercer. El Reial decret 1481/2001, de 27 de desembre, pel qual es regula l'eliminació de residus mitjançant depòsit en abocador, estableix el marc jurídic i tècnic de les esmentades activitats d'eliminació.  
D'altra banda, els articles 9 i 10 del Reial decret 1481/2001 estableixen, respectivament, les condicions d'atorgament i contingut de les autoritzacions de nous abocadors.  
Quart. La Decisió del Consell de 19 de desembre de 2002 estableix els criteris i els procediments d'admissió de residus en els abocadors d'acord amb l'article 16 i amb l'annex II de la Directiva 1999/31/CE, i també la classificació dels abocadors.  
Cinqué. Segons el Pla zonal de residus de les zones II, IV i V, aprovat per Ordre de 2 de desembre de 2004, del conseller de Territori i Habitatge, les instal·lacions de tractament de residus urbans d'Onda s'inclouen en les infraestructures existents per al tractament dels residus urbans generats en l'àmbit del Pla zonal.   
Sisé. A la Comunitad Valenciana l'òrgan competent per a atorgar l'autorització ambiental integrada és la conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002, i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 26 del Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, correspon a la Direcció General per al Canvi Climàtic exercir les competències en matèria d'intervenció administrativa ambiental d'activitats.  
Vist tot el que antecedeix, i a proposta del cap del Servei de Control Integrat de la Contaminació, amb el vistiplau del cap de l'Àrea de Qualitat Ambiental, resolc:  
Primer  
Concedir a Reciclados de Residuos la Plana, SA l'autorització ambiental integrada per a les seues instal·lacions existents de gestió de residus urbans ubicades a la partida Regall de l'Avellar, s/n, d'Onda (Castelló), consistents en:   
- Planta de tractament mecanicobiològic de residus urbans  
- Abocador de rebutjos del tractament de residus urbans,   
referents al projecte bàsic d'autorització ambiental integrada de la planta de selecció i tractament de residus urbans de Reciplasa, de data 27 de desembre de 2006, subscrit pel Sr. José Luis Canga Cabañes, i queda inscrita en el Registre d'Instal·lacions de la Comunitat Valenciana amb el número 122-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
Els focus d'emissió canalitzada a l'atmosfera de les instal·lacions són els següents:  
  
Els valors límit d'emissió que s'han de complir en els focus canalitzats han de ser els següents:   
  
  
Per a la totalitat de focus, les concentracions mesurades sempre han d'estar referides a condicions normals de pressió i temperatura (101,3 kPa, 273,16 K), per als gasos de combustió en base seca i un contingut d'oxigen del 15%.  
El contingut d'hidrocarburs halogenats (AOX) en el biogàs serà inferior a 150 mg/m³, per a prevenir la formació de dioxines.  
1.2. Emissions no canalitzades  
Per al cas de les emissions no canalitzades la canalització de les quals no siga viable, els nivells d'immissió de compostos orgànics volàtils no hauran de sobrepassar la trentena part dels límits ambientals d'exposició professional per a agents químics més recentment publicats per l'Institut Nacional de Seguretat i Higiene en el Treball.  
Per al cas de les emissions de compostos orgànics volàtils actualment no canalitzades la canalització de les quals siga viable (biofiltres), en un termini no inferior a tres anys s'ha d'adoptar la solució tècnica adequada per a la canalització d'aquestes emissions d'acord amb les millors tècniques disponibles, que no hauran de superar els següents valors límit d'emissió:  
  
1.3. Programa de control i vigilància d'emissions atmosfèriques  
a) Condicions generals:  
Amb freqüència anual cal realitzar un control ambiental que garantisca l'adequació de les instal·lacions i l'activitat als requeriments legals aplicables i, específicament, als valors límit d'emissió fixats en l'autorització ambiental integrada. El control ambiental serà realitzat per empreses inscrites en el Registre d'Entitats Col·laboradores en matèria de qualitat ambiental d'acord amb el Decret 229/2004.   
b) Condicions relatives a les emissions que s'han de canalitzar:  
S'ha de realitzar el control anual de les emissions de compostos orgànics volàtils actualment no canalitzades una vegada adoptada la solució tècnica de canalització, i verificar el compliment dels valors límit d'emissió establits en l'apartat 1.2.  
c) Condicions relatives a l'emissió de biogàs de l'abocador:  
Una vegada que s'han aconseguit les cotes màximes d'abocament de residus i que s'han assegurat les condicions d'anaerobiosi en la massa de residus de manera que no existisca risc d'explosió, les xemeneies de desgasificació de l'abocador es connectaran a una torxa per a la combustió del biogàs, en el cas que no siga possible l'aprofitament energètic d'aquest.  
A més dels paràmetres que s'han de controlar indicats en l'apartat 6.2.4, juntament amb la resta de procediments de control i vigilància de l'abocador, i una vegada que entre en funcionament la torxa, s'hauran d'efectuar controls del biogàs, abans de la seua combustió i amb una freqüència trimestral, de:  
Control de la concentració de AOX en el biogàs.  
Partícules, NOx, SO2, CO i els paràmetres associats: cabal, humitat, temperatura i percentatge d'oxigen.  
HCl, HF, H2S i COV.   
Control de temps de funcionament de la torxa de biogàs  
A més, s'hauran de complir les prescripcions següents:  
Les unitats de combustió hauran de disposar de sistema d'ignició automàtica i alarma, i haurà d'aconseguir-se una temperatura de com a mínim 850ºC durant dos segons. S'ha de disposar d'un sistema de control continu o periòdic del contingut de O2 i de CH4 per a detectar mescles explosives i poder actuar amb antelació.  
La torxa disposarà d'un cabalímetre de rang variable i registre en continu com a sistema de control, a fi de conéixer en tot moment els cabals de gasos que s'envien a la torxa i per a determinar que es compleixen les condicions imposades en aquesta.  
Els punts de mostratge en els focus han de complir els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.  
2. Olors  
Respecte a l'emissió d'olors de la instal·lació s'ha de complir que, d'acord amb la norma UNE-EN 13743, els nivells d'olor no excedisquen les 5 ouE (unitat d'olor europea), en les zones residencials d'afecció, considerant el percentil 98 de les mitjanes horàries al llarg d'un any.  
  
\* \* \* \* \* \* \* \* \* \*  
  
En el cas que es detecten molèsties per olors al veïnat, haurà de presentar un estudi olfactomètric realitzat per una entitat col·laboradora en matèria de qualitat ambiental, en el qual es determine, mitjançant la tècnica de l'olfactometria dinàmica, els nivells d'olor en l'entorn immediat de les instal·lacions.  
En el supòsit que siguen superats els nivells d'olor, l'empresa presentarà un projecte que preveja mesures correctores addicionals per a minimitzar la generació de compostos olorosos. Prèviament a l'execució d'aquest projecte, s'haurà de disposar de l'aprovació de la Direcció General per al Canvi Climàtic.  
3. Emissions sonores  
Respecte al nivell de sorolls transmesos a l'exterior, haurà de complir-se el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'han de complir els límits sonors externs establits per a zones d'ús industrial, que són els següents:  
  
En aquest sentit, una entitat col·laboradora en matèria de qualitat ambiental per al camp de la contaminació acústica realitzarà una auditoria acústica en l'entorn immediat de la parcel·la de l'activitat almenys cada cinc anys, d'acord amb l'article 37 de l'esmentada llei.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques, i pels informes complets d'aquestes.  
4. Abocaments  
S'autoritza l'abocament d'aigües residuals al riu Millars al terme municipal d'Onda procedents d'una planta de tractament de residus urbans amb abocador de rebutjos annex existent amb les prescripcions tècniques i condicionat següents:  
4.1. Primer: origen de les aigües residuals  
4.2. Segon: instal·lacions de depuració i evacuació  
4.2.1. Les instal·lacions de depuració i evacuació s'han d'ajustar a la documentació que consta en l'expedient de referència 2001VI0214.  
4.2.2. La documentació tècnica mencionada exposa i justifica un sistema de tractament consistent en:  
Bombament elevació.  
Pretractament físic: cambra de mescla i decantació.   
Etapa d'ultrafiltració.  
Etapa d'osmosi.  
Evacuació de l'ultrafiltrat.  
Evacuació del rebuig.  
4.2.3. El titular de l'autorització queda obligat a mantenir els col·lectors i les instal·lacions de depuració en perfecte estat de funciona  
  
  
ment, i ha de designar una persona encarregada d'aquestes obligacions, a la qual subministrarà normes escrites i mitjans necessaris per a l'atenció i funcionament de les instal·lacions.  
4.2.4. Les modificacions de detall que es pretenguen introduir i tendisquen a millorar el projecte, tant en el tractament de l'efluent residual com en les obres i instal·lacions descrites en el projecte, hauran de ser sotmeses abans de la seua execució a l'aprovació d'aquesta Confederació Hidrogràfica del Xúquer; amb aquesta finalitat, hauran de remetre a aquest organisme un certificat de la direcció de les obres on s'arrepleguen la data d'inici i l'acabament d'aquestes, la posada en servei i les possibles modificacions efectuades en el projecte que consta en l'expedient; tot això en el termini màxim d'un mes comptador a partir de l'endemà al seu inici i acabament.  
4.2.5. El beneficiari d'aquesta autorització ha de disposar preceptivament de les llicències que per a l'execució de les obres hagen d'atorgar els organismes corresponents.  
4.2.6. Si les instal·lacions de depuració no estan executades, el titular d'aquesta autorització està obligat a comunicar a aquest organisme la finalització de les obres a l'efecte d'estendre acta de reconeixement final de les obres i instal·lacions de depuració, i presentar en el termini d'un mes des de la posada en marxa la primera declaració analítica que demostre el compliment dels límits i les condicions de l'abocament, realitzat per una entitat col·laboradora del Ministeri de Medi Ambient.  
4.3. Tercer: localització del punt d'abocament  
4.4. Quart: característiques, límits qualitatius i quantitatius de l'abocament   
4.4.1. Les característiques quantitatives de l'abocament seran les següents:  
  
4.4.2. La composició de les aigües de l'efluent residual que s'autoritza no ha de superar en cap cas els valors límit d'emissió (VLE) que es fixen en la taula següent, i queda terminantment prohibit abocar aigües residuals els paràmetres de la qual superen els valors reflectits en l'esmentada taula:  
Paràmetres fisicoquímics VLE autoritzats  
pH 5,5 - 9,5  
Sòlids en suspensió (mg/l) 60   
Matèries sedimentables (mg/l) 0,5  
Sòlids grossos Absents  
DBO5 (mg/l) 25  
DQO (mg/l) 125  
Temperatura (ºC) < 25º  
Color Incolor  
Bor (mg/l) 1   
Clorurs (mg/l) 250  
Sulfats (mg/l) 250  
Fòsfor total (mg/l) 8   
Amoni (mg/l) (\*) 2  
Nitrogen nítric (mg/l) 11   
Fòsfor total (mg/l) 0,4  
Olis i greixos (mg/l) 10  
Detergents (mg/l) 2  
Alumini (mg/l) 0,5  
Bari (mg/l) 10  
Crom VI (mg/l) 0,005  
Crom total (mg/l) 0,05  
Níquel (mg/l) 0,2  
Estany (mg/l) 5  
Coure (mg/l) 0,04  
Zinc (mg/l) 0,5  
Cianurs (mg/l) 0,04  
Fluorurs (mg/l) 1,7  
Antimoni (mg/l) 0,2  
Beril·li (mg/l) 0,005  
Cobalt (mg/l) 0,1  
Titani (mg/l) 0,2  
Vanadi (mg/l) 0,2  
Hidrocarburs (mg/l) 2  
(\*) Excepcionalment s'admetrà una concentració punta de 4 mg/l d'amoni.  
4.4.3. Queda terminantment prohibida l'existència en l'aigua de l'abocament de continguts detectables de qualsevol altre paràmetre que no figure en la taula anterior, fonamentalment la presència de les substàncies reflectides en les relacions I i II de l'annex III del Reial decret 606/2003, de 23 de maig, que modifica parcialment el Reial decret 849/1986, d'11 d'abril, pel qual s'aprova el Reglament del domini públic hidràulic.  
4.5. Cinqué: establiment dels programes de reducció de la contaminació  
Una vegada analitzada la documentació aportada i tenint en compte les característiques qualitatives de l'abocament i els valors límit d'emissió establits en aquesta autorització, no es considera necessària la presentació de cap programa de reducció de la contaminació sempre que l'abocament complisca amb els valors límit d'emissió fixats en aquesta autorització.  
4.6. Sisé: elements de control de les instal·lacions de depuració i els sistemes de mesurament de cabal i de la presa de mostres  
4.6.1. Elements de control de les instal·lacions de depuració  
Els punts de control disposaran de fàcil accessibilitat i estaran disposats de manera que tant les inspeccions com les preses de mostres es puguen efectuar en qualsevol moment, independentment de la presència o la disponibilitat del titular de l'abocament.  
4.6.2. Sistemes de mesurament de cabal i presa de mostres  
A fi de realitzar controls i prendre mostres de les aigües residuals tractades, d'acord amb l'article 55.4 Reial decret legislatiu 1/2001, de 20 de juliol, pel qual s'aprova el Text refós de la Llei d'aigües, cada punt d'abocament disposarà de mesurador de cabal en continu amb funció totalitzadora de volum d'abocament anual i arqueta de presa de mostres que tinga fàcil accessibilitat de manera que, tant les inspeccions com les preses de mostres es puguen efectuar en qualsevol moment, independentment de la presència o la disponibilitat del titular de l'abocament.  
En el cas de l'abocament de pluvials no serà necessària la presència d'un mesurador de cabal en continu.  
En aplicació de la disposició addicional dotze de la Llei 10/2001, de 5 de juliol, del Pla hidrològic nacional, el titular haurà de presentar a aquest organisme les característiques tècniques i el punt d'ubicació de l'esmentat mesurador de cabal.  
4.6.3. Periodicitat en què és obligatori analitzar i acreditar els paràmetres i les condicions de l'abocament  
A l'efecte de comprovació del compliment dels valors límit d'emissió, el titular està obligat a dur a terme un programa d'autocontrol de qualitat de l'abocament en el qual es preveja, almenys, la realització de quatre (4) anàlisis cada any. Les anàlisis hauran de ser realitzades per un laboratori inscrit en el Registre Especial d'Entitats Col·laboradores de l'administració hidràulica, d'acord amb l'Ordre MAM/985/2006, de 23 de març de 2006, i les despeses derivades de l'exercici d'aquest autocontrol de qualitat aniran a càrrec del beneficiari d'aquesta autorització.  
Els resultats analítics de les mostres preses s'han de remetre trimestralment al Servei d'Abocaments de la Confederació Hidrogràfica del Xúquer, i anualment, dins del primer trimestre de cada any, s'ha de realitzar una declaració de les incidències de l'explotació del sistema de tractament i resultats obtinguts per a la millora de l'abocament, volum anual d'aquest i resum dels resultats analítics remesos.  
4.7. Seté: actuacions i mesures en casos d'emergència  
En els casos de fugues o danys procedents d'abocaments el titular de l'autorització queda obligat a posar en pràctica, immediatament, les actuacions i mesures necessàries perquè els danys que es produïsquen siguen mínims, preservant en tot cas la vida i la integritat de les persones, i també els béns de tercers i l'entorn natural.  
En casos d'emergència, el titular de l'autorització està obligat a informar la Confederació Hidrogràfica del Xúquer de forma immediata de la situació creada per aquesta, i també les mesures adoptades per a pal·liar els seus efectes, tot això sense perjudici de la imputació de danys al domini públic hidràulic que calga. Així mateix, haurà d'informar Protecció Civil i els òrgans autonòmics implicats.  
Tota anomalia en les instal·lacions de depuració d'aigües residuals que origine un abocament que supere els límits autoritzats haurà de comunicar-se per escrit immediatament a aquest Organisme de conca, i adoptar simultàniament les mesures necessàries per a corregir-la en el mínim termini.  
4.8. Huité: incompliment d'aquestes condicions  
Quan aquesta Confederació Hidrogràfica del Xúquer comprove que el titular incompleix alguna de les condicions d'aquestes condicions podrà, sense perjudici de la corresponent indemnització per danys causats al domini públic hidràulic, incoar procediment sancionador per infracció tipificada en la lletra c) de l'art. 116.3 del Reial decret legislatiu 1/2001, pel qual s'aprova el Text refós de la Llei d'aigües, i iniciar, d'acord amb l'article 105 de l'esmentada llei, la revocació d'aquesta autorització d'abocament.  
4.9. Nové: import del cànon de control d'abocament  
D'acord amb el que disposa l'article 113 del Text refós de la Llei d'aigües (Reial decret legislatiu 1/2001 de 20 de juliol), els abocaments al domini públic hidràulic estan gravats amb una taxa denominada Cànon de Control d'Abocaments l'import de la qual anual en euros, d'acord amb l'article 291 i següents del Reglament del domini públic hidràulic, és el resultat d'aplicar la fórmula següent:  
Cànon de Control d'Abocaments = K2 \* K3 \* K4 \* Volum \* Preu bàsic  
On,  
K2 és un coeficient que depén de les característiques de l'abocament sent, en aquest cas, 1,28 per ser un abocament industrial classe 2 amb substàncies perilloses.  
K3 és un coeficient que depén del grau de contaminació de l'abocament sent igual a 0,5 sempre que les anàlisis de l'abocament demostren que no se superen els valors límit d'emissió continguts en aquesta autorització. Si per qualsevol circumstància se superen els esmentats valors, K3 serà igual a 2,5.   
K4 és un coeficient que depén de la qualitat ambiental del medi receptor sent en aquest cas 1,12 per ser un abocament en zona de categoria II (zona apta per a la vida dels ciprínids)  
Volum és el volum anual d'abocament autoritzat expressat en m³ sent en aquest cas 19.710 m³.   
Preu bàsic és el preu per m³ d'abocament sent en aquest cas 0,03604 € per ser un abocament d'aigua residual industrial.  
  
\* \* \* \* \* \* \* \* \* \* \* \* \* \* \* \*  
  
D'acord amb el que s'ha exposat anteriorment s'ha calculat l'import anual del cànon de control d'abocament que el titular d'aquesta autorització està obligat a pagar a la Confederació Hidrogràfica del Xúquer i que ascendeix a quatre-cents vint-i-quatre euros amb cinquanta-cinc cèntims (424,55 €).   
El cànon es meritarà el 31 de desembre de cada any, liquidant-se durant el primer trimestre de cada any, el cànon de l'any anterior, coincidint així el període impositiu amb un any natural, excepte en l'exercici en què es produïsca l'autorització de l'abocament o el seu cessament, i en aquest cas, es calcularà el cànon proporcionalment al nombre de dies de vigència de l'autorització o al nombre de dies naturals del període durant el qual es va efectuar l'abocament si aquest és major.   
4.10. Desé: causes de revisió i revocació   
4.10.1. Revisió  
D'acord amb l'article 104 del Text refós de la Llei d'aigües (Reial decret legislatiu 1/2001 de 20 de juliol), aquest organisme podrà revisar les autoritzacions d'abocament en els casos següents:  
a) Quan sobrevinguen circumstàncies que, si hagueren existit anteriorment, haurien justificat la denegació o l'atorgament d'aquest en termes distints.  
b) Quan es produïsca una millora en les característiques de l'abocament o una variació en el seu volum i així ho sol·licite l'interessat.  
c) Per a adequar l'abocament a les normes de qualitat ambiental corresponents al medi receptor previstos en el respectiu pla hidrològic de conca o, si no n'hi ha, a les normes d'emissió i de qualitat ambiental que es dicten amb caràcter general.  
En casos excepcionals, per raons de sequera o en situacions hidrològiques extremes, els organismes de conca podran modificar les condicions d'abocament a fi de garantir els objectius de qualitat, d'acord amb el que preveu l'article 104 del Text refós de la Llei d'aigües.  
Mitjançant resolució motivada i amb audiència prèvia als interessats, l'organisme de conca acordarà la modificació de les condicions que resulten pertinents a conseqüència de la revisió practicada d'acord amb allò que s'ha especificat en els supòsits a, b i c citats.  
La modificació de les condicions no donarà lloc a indemnització.  
4.10.2. Revocació  
Podran ser causa de revocació els casos d'incompliment d'alguna de les condicions d'aquesta autorització.  
Quan aquesta Confederació Hidrogràfica del Xúquer comprove que el titular incompleix alguna de les condicions d'aquestes condicions, d'acord amb l'article 105 Reial decret legislatiu 1/2001, pel qual s'aprova el Text refós de la Llei d'aigües, podrà iniciar la revocació d'aquesta autorització d'abocament, sense que l'esmentada revocació done dret a indemnització.  
4.11. Onzé: altres condicions  
4.11.1. La inspecció i vigilància de les obres i el control i inspecció del tractament de les aigües residuals serà exercida per la Confederació Hidrogràfica del Xúquer i el titular de l'abocament ha de prestar en tot moment l'ajuda corresponent al personal autoritzat per aquest Organisme per a la presa de dades i qualsevol classe de mostres que en l'exercici de les seues funcions s'estimen necessàries, i serà a compte del beneficiari les remuneracions i despeses que per aquests conceptes s'originen, d'acord amb les disposicions vigents. Si el funcionament de les instal·lacions de depuració no és correcte, podran imposar-se les correccions oportunes per a aconseguir una eficient depuració.  
4.11.2. Aquesta autorització d'abocament s'atorga sense perjudici de tercer, deixant de banda el dret de propietat i d'aprofitament dels recursos hidràulics del corrent en què s'aboca, i també les condicions sanitàries i de medi ambient de l'entorn natural, amb obligació, a càrrec del titular de l'autorització, d'executar les obres necessàries per a conservar o substituir les servituds existents.  
4.11.3. Els fangs generats en el tractament hauran de ser extrets periòdicament i eliminats de forma adequada siga a través de planta de compostatge, tractant-los adequadament per al seu posterior ús en agricultura, d'acord amb el que estableix el Reial decret 1310/1990, siga per la retirada a abocador controlat.  
4.11.4. El titular d'aquesta autorització està obligat a canviar el punt d'abocament a requeriment d'aquesta Confederació Hidrogràfica del Xúquer, la qual li indicarà motivadament, si és el cas, el nou punt d'abocament. Els costos del canvi del punt d'abocament seran a càrrec del titular de l'esmentat abocament.  
4.11.5. La Confederació Hidrogràfica del Xúquer es reserva el dret a realitzar totes les anàlisis de control que considere oportunes, i les despeses inherents aniran a càrrec d'aquesta quan les característiques de l'efluent residual complisquen les condicions d'aquesta autorització, i els costos aniran a càrrec del beneficiari en cas contrari.  
4.11.6. Qualsevol modificació de les característiques de l'autorització que s'expedeix requerirà l'autorització prèvia administrativa d'aquesta Confederació Hidrogràfica.  
4.11.7. Aquesta autorització no suposa ni exclou les que puguen ser necessàries d'altres organismes de l'administració general de l'Estat, autonòmica o local de l'obtenció de les quals no queda eximit el beneficiari.  
5. Protecció del sòl i de les aigües subterrànies  
L'àrea d'implantació de les instal·lacions de tractament i valoració dels residus disposa de solera de formigó amb una grossària tal que en cas de vessaments no es produïsquen infiltracions.  
D'altra banda, la zona d'implantació de l'abocador de residus no perillosos està impermeabilitzada amb capa mineral d'argiles i disposa de xarxa de drenatge de lixiviats. Així mateix, la zona sud de l'abocador disposa de la impermeabilització exigida en el Reial decret 1481/2001, de 27 de desembre, d'eliminació de residus a abocador. Per al control i vigilància de la qualitat d'aigües subterrànies es disposa d'una xarxa de punts de control.  
Queda prohibit l'abocament a llit, sòl o subsòl que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
6. Residus  
L'activitat està subjecta als requisits establits en la Llei 10/1998, de 21 d'abril, de residus; en la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
6.1. Producció de residus  
S'inscriu l'empresa en el Registre de Petits Productors de Residus Perillosos de la Comunitat Valenciana per a la producció dels residus següents:  
  
\* \* \* \* \* \* \* \* \* \* \* \*  
  
S'inclouen així mateix aquells residus perillosos procedents del tractament de classificació de residus urbans. Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració, i han de ser entregats a gestor autoritzat transcorregut aquest període. Aquest emmagatzematge temporal de residus perillosos s'ha de realitzar segregat per tipus de residu, haurà d'estar convenientment senyalitzat i s'ha de realitzar en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose augment de la seua perillositat o en dificulte la gestió.  
Cal disposar de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós o no perillós, segons la seua naturalesa.  
L'envasament i l'etiquetatge dels residus es farà d'acord amb el que exposen els articles 13 i 14 del Reial decret 833/1988, Reglament de residus tòxics i perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, i també el número de document de control i seguiment utilitzat, si s'escau, i el gestor a qui s'entrega el residu.  
Entregarà els residus perillosos i els no perillosos a gestors que disposen de la corresponent autorització administrativa per a la gestió d'aquests residus.  
Cada quatre anys s'haurà d'elaborar un pla de prevenció i reducció de residus perillosos que es presentarà a la Direcció General per al Canvi Climàtic.  
Així mateix emplenarà la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any. En l'esmentada declaració s'especificarà l'origen i la quantitat dels residus produïts, la destinació donada a cada un d'aquests i la relació dels que es troben emmagatzemats temporalment, i també les incidències rellevants que s'hagen pogut produir, tot això relatiu a l'any objecte de la declaració.  
6.2. Gestió de residus  
S'inscriu l'empresa en el Registre General de Gestors Autoritzats de Residus de la Comunitat Valenciana.  
A l'entrada de la instal·lació es disposarà un cartell en el qual haurà de constar la classificació de la planta i abocador, identificació del titular i explotador, horari de treball, informació de contacte i número d'inscripció en el Registre d'Instal·lacions de la Comunitat Valenciana.  
6.2.1. Planta de tractament mecanicobiològic de residus urbans  
S'autoritzen les següents operacions de gestió de residus no perillosos que s'han de realitzar a la instal·lació consistents en zona de control d'admissió, nau de recepció i pretractament, túnels de compostatge, parc de maduració i nau d'afinació i magatzem, amb una capacitat de tractament de 220.000 t/any:  
  
Els residus admissibles en la instal·lació són els següents tipus de residus urbans, d'acord amb la llista europea de residus, pertanyents a l'àmbit d'aplicació del Pla zonal de residus de les zones II, IV i V:  
  
6.2.2. Control en el tractament mecanicobiològic de residus  
D'acord amb l'article 50.4 de la Llei 10/2000, de 12 de desembre, de Residus de la Comunitat Valenciana, i amb l'article 13.3 de la Llei 10/1998, de residus, l'entitat està obligada a portar un registre documental en què figuren: quantitat, naturalesa, origen, destinació, freqüència de recollida, mitjà de transport i mètode de valoració o eliminació dels residus. Aquesta documentació estarà a la disposició de les administracions públiques competents que així ho requerisquen. Així mateix, haurà de presentar una memòria anual de les seues activitats a la Direcció General per al Canvi Climàtic de la conselleria de Medi Ambient, Aigua, Urbanisme i Habitatge, abans de l'1 de març de l'any següent al de les activitats.  
Pel que fa a les operacions dutes a terme en la zona de compostatge de la fracció orgànica, s'haurà de considerar el següent:  
El tractament de la matèria orgànica procedent de la recollida selectiva (LER 200108) s'ha de realitzar de forma independent i separada del tractament de la matèria orgànica separada mecànicament dels residus urbans mesclats.  
La recuperació de materials i producció de rebutjos que s'han d'eliminar en abocador haurà de complir les prescripcions del Pla zonal de residus de les zones II, IV i V.  
Els lixiviats produïts durant el procés de compostatge s'han de gestionar adequadament, realitzant un control de la composició i volums produïts, d'acord a més amb l'apartat d'abocaments. Els resultats de la gestió realitzada i el control i seguiment efectuat d'aquests hauran de ser remesos a la Direcció General per al Canvi Climàtic juntament amb la memòria anual.  
El compostatge en túnels s'ha de realitzar de manera que la degradació de la matèria orgànica biodegradable siga almenys suficient per a complir els objectius de reducció establits en el Reial decret 1481/2001 d'abocadors.  
La maduració del compost s'ha de realitzar en fileres les dimensions de les quals asseguren l'absència de condicions d'anaerobiosi, per a la qual cosa s'han de realitzar els suficients voltejos periòdics, i controlar també la temperatura i la humitat del procés.  
El compost elaborat estarà sotmés quant a exigències de qualitat i en els altres aspectes, a la normativa específica sobre fertilitzants i afins. Amb aquesta finalitat haurà d'inscriure's en el registre de fertilitzants i afins del Ministeri d'Agricultura, Pesca i Alimentació.  
Diàriament hauran de registrar-se tots els fluxos de materials produïts en la planta tant pel que fa a quantitats de residus tractats, materials recuperats, rebutjos del garbell, rebuig de l'afinament del compost i compost produït, a fi d'obtenir els balanços de recuperació i reducció de residus per a eliminar en l'abocador, i acreditar el compliment dels objectius de reducció de residus urbans biodegradables destinats a abocador.  
6.2.3. Abocador de rebutjos del tractament de residus urbans  
S'autoritza l'operació d'eliminació de residus mitjançant depòsit (operació d'eliminació tipus D5: abocament en llocs especialment dissenyats) en l'abocador per a residus no perillosos classe B3 segons la classificació establida en l'annex B de la Decisió del Consell 2003/33/CE, ubicat a la partida del Regall de l'Avellar d'Onda (Castelló), amb centre en el punt de coordenades UTM X(30) = 735.810, Y(30) = 4.430.960 i una capacitat d'eliminació de 120.000 t/any i un volum restant de 481.113 metres cúbics.  
Els residus admissibles en l'abocador són els següents tipus de residus no perillosos, d'acord amb la definició de l'article 2.a) del Reial decret 1481/2001, i d'acord amb la Llista europea de residus aprovada per Ordre MAM/304/2002, de 8 de febrer, i correcció de 12 de març, procedents de la planta de tractament annexa:  
  
El procediment d'admissió de residus en l'abocador haurà de complir el que disposen els articles 5, 6 i 12 del Reial decret 1481/2001 i la Decisió del Consell 2003/33/CE, per la qual s'estableixen els criteris i els procediments d'admissió de residus als abocadors d'acord amb l'article 16 i a l'annex II de la Directiva 1999/31/CEE:  
a) Només podran depositar-se en l'abocador residus que hagen sigut objecte de tractament previ, excepte aquells residus el tractament dels quals no contribuïsca a reduir les quantitats de residus que s'han d'eliminar o els riscos per a la salut humana o el medi ambient, conforme a l'article 6.1 del Reial decret 1481/2001. En tot cas s'han de complir els objectius de reducció de matèria orgànica biodegradable establits en l'article 5.2 de l'esmentat Reial decret.  
b) L'eliminació de residus es limitarà a aquells residus o fraccions residuals no susceptibles de valoració d'acord amb les millors tècniques disponibles, conforme a l'article 18 de la Llei 10/2000, de 12 de desembre, de residus de la Comunitat Valenciana.  
6.2.4. Control en l'eliminació de residus  
1. S'efectuarà el manteniment i control periòdic de tota la xarxa de recollida de lixiviats i la xarxa de desviació d'aigües superficials, a fi d'assegurar el funcionament correcte i l'accessibilitat per al mostratge en tot moment. Les basses de lixiviats s'han de mantenir per davall de la meitat de la seua capacitat.   
2. L'abocament de residus s'ha de realitzar de manera que abans del 16 de juliol de 2009 s'aconseguisca el rebliment de la part de l'abocador que no disposa de la impermeabilització establida en l'annex I del Reial decret 1481/2001.  
3. S'ha d'efectuar la cobertura diària dels residus abocats de manera que la superfície de residus sense cobrir no supere en cap moment la superfície màxima del front diari de treball.  
4. En la part de l'abocador que està preparada d'acord amb els requisits de l'annex I del Reial decret 1481/2001, pel qual es regula l'eliminació de residus mitjançant depòsit en abocador, es realitzarà l'extracció de lixiviats per bombament per al seu emmagatzematge en la bassa de lixiviats de la instal·lació abans del tractament.  
5. Els procediments de control i vigilància s'han de realitzar d'acord amb el que s'ha especificat en l'annex III del Reial decret 1481/2001. La presa de mostres i les anàlisis serà efectuat per empreses inscrites en el Registre d'Entitats Col·laboradores en matèria de qualitat ambiental d'acord amb el Decret 229/2004:  
a) Dades meteorològiques: els paràmetres indicats en el punt 2 de l'annex III del RD 1481/2001 s'obtindran en la mateixa instal·lació o en l'estació meteorològica més pròxima.  
b) Control de lixiviats: el tractament dels lixiviats es realitzarà d'acord amb l'apartat d'abocaments d'aquesta resolució.  
Haurà de realitzar-se un control mensual del volum de lixiviats produït i un control trimestral de la composició d'aquests. Els paràmetres que s'han de determinar en lixiviats seran almenys els següents:  
  
c) Control d'aigües superficials: trimestralment s'han de prendre mostres d'aigües superficials en dos punts del riu Millars, un aigües amunt de l'abocador i un altre aigües avall, quan hi haja aigua. Els paràmetres que s'han de mesurar són els mateixos que en lixiviats.  
d) Control d'aigües subterrànies: en els piezòmetres de control l'explotador realitzarà el control semestral del nivell de les aigües subterrànies i el control mensual del pH i conductivitat elèctrica. Trimestralment l'entitat col·laboradora determinarà els paràmetres següents:  
  
e) Control de gasos: s'han de determinar trimestralment les emissions potencials de gas i pressió atmosfèrica (CH4, CO2, O2, H2S, H2), i també aquells paràmetres que siguen aplicables de conformitat amb el Decret 833/1975. El control d'emissió de gasos haurà de ser representatiu de cada secció de l'abocador, referit principalment al contingut de matèria orgànica en el residu. Haurà de comprovar-se periòdicament l'eficàcia del sistema d'extracció de gasos.  
f) Control topogràfic: anualment cal realitzar un alçament per a obtenir les dades d'estructura i composició de l'abocador relatives a superfície i volum ocupat pels residus, densitat aparent, mètodes de depòsit, temps i duració del depòsit, càlcul de la capacitat i vida útil restant de les cel·les d'explotació i de la totalitat de l'abocador.   
Aquest alçament comprendrà planta i perfil de l'abocador, i inclourà la referència al fons del vas, a l'any anterior d'activitat i a les cotes màximes d'abocament. Així mateix es determinarà el comportament d'assentament del nivell del vas d'abocament.   
I. Clausura i manteniment postclausura:  
a) Les operacions de segellat i clausura de l'abocador s'iniciaran quan els residus abocaments aconsegueixen les cotes màximes previstes en el projecte bàsic i el pla de condicionament.  
b) Una vegada que els residus hagen aconseguit la cota final de cada una de les fases prevista en el projecte inicial, s'interconnexionaran les xemeneies de desgasificació previstes amb la torxa.  
c) Els tècnics d'aquesta Direcció General realitzaran l'acceptació de la clausura a partir de la inspecció final in situ. Després de realitzar la inspecció final per a l'aprovació de la clausura, l'autoritat competent determinarà si la periodicitat del procediment de control i vigilància ha de modificar-se respecte al que estableix l'autorització. Caldrà, a més, efectuar-se el manteniment de les espècies vegetals cultivades a fi d'assegurar la restauració de la zona.  
II. Haurà de portar un registre documental amb les quantitats i les característiques dels residus depositats, amb indicació de l'origen, la codificació LER d'acord amb la Llista europea de residus (Ordre MAM/304/2002), resultat del procediment d'admissió, la data d'entrega, el productor i el recollidor. Aquesta documentació ha d'estar a la disposició de les administracions públiques competents que així ho requerisquen.  
III. Haurà de presentar una memòria anual de l'activitat a la Direcció General per al Canvi Climàtic abans de l'1 de març de l'any següent al de l'activitat, que incloga un registre documental dels residus eliminats en la instal·lació i el resultat del programa de control i vigilància.   
IV. L'entitat explotadora de l'abocador és la mercantil Ute Explotación Onda, amb CIF: O39880028, i el responsable de la gestió de l'abocador és el Sr. Juan José Giner Fernández. Correspon a l'entitat explotadora, segons la definició de l'article 2.h), garantir el compliment del que estableixen els articles 12, 13 i 14 del Reial decret 1481/2001, de 27 de desembre, pel qual es regula l'eliminació de residus mitjançant depòsit en abocador. En el cas que l'explotació de l'abocador es concedisca a una persona física o jurídica distinta, haurà de notificar-ho a aquesta Direcció General.  
7. Mesures que s'han d'adoptar en situacions diferents de les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.  
No obstant això, si es produïra algun incident en les instal·lacions que comportara un funcionament anòmal i d'això poguera resultar l'incompliment dels límits imposats, hauria de comunicar immediatament aquesta situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, on juntament amb les dades d'identificació hauran de figurar els fets següents:  
Causes de l'incident.  
Hora en què es va produir i duració d'aquest.  
Característiques de l'emissió o abocament.  
Mesures correctores adoptades.  
Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta, l'activitat haurà de disposar d'una garantia financera que els permeta fer front a la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14593:1996.  
Així mateix, quan es determine el cessament d'alguna de les unitats seran desmantellades, segellades i clausurades les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
8. Declaració d'impacte ambiental  
S'han de complir les condicions establides en la declaració d'impacte ambiental emesa per la Direcció General de Qualitat Ambiental, de data 20 de maig de 1996.  
9. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi; el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
La planta i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
10. E-PRTR  
Abans de l'1 de març de cada any haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
Qualsevol modificació i ampliació de la capacitat de tractament de les instal·lacions o de la configuració i explotació de l'abocador haurà de ser notificada a aquesta Direcció General, i aportar la documentació justificativa per a la seua aprovació, de conformitat amb l'article 42 de la Llei 2/2006, de prevenció de la contaminació i qualitat ambiental.  
Tercer  
L'autorització ambiental integrada es renovarà, en els aspectes ambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici arreplegats en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Quart  
El titular de la instal·lació haurà de presentar a la Direcció General per al Canvi Climàtica un certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Cinqué. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en aquesta resolució. L'esmentada comprovació es realitzarà en els termes establits en l'article 68.3 del Decret 127/2006, del Consell.  
Així mateix, l'autorització queda condicionada a la presentació de la següent documentació en el termini màxim de 30 dies:  
Carta de pagament d'una fiança de 457.925,40 € (quatre-cents cinquanta-set mil nou-cents vint-i-cinc euros amb quaranta cèntims) davant de la Direcció Territorial d'Economia i Hisenda.  
La Direcció General per al Canvi Climàtic podrà autoritzar devolucions anticipades de la fiança a partir d'un any després de l'acceptació de la clausura de l'abocador. Els criteris per a la devolució de la fiança es basaran en el compliment de les obligacions d'aquesta resolució, la correcta explotació, entrega completa i en el termini previst de la memòria anual de l'activitat, execució del segellat i clausura i manteniment postclausura.   
Sisé  
L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.  
Seté  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la conselleria competent en medi ambient qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Huité  
En tot allò no especificat en aquesta resolució caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, i també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no esgota la via administrativa, es podrà presentar recurs d'alçada davant de la secretària autonòmica de Medi Ambient, Aigua, Urbanisme i Habitatge, de la conselleria de Medi Ambient, Aigua, Urbanisme i Habitatge, en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València,11 de febrer de 2008.- El director general per al Canvi Climàtic: Jorge Lamparero Lázaro.  
ANNEX I  
Descripció del projecte  
1) Planta de tractament mecanicobiològic  
El procés dut a terme consisteix en el tractament de residus urbans mitjançant operacions de recuperació de materials reciclables i compostatge de la matèria orgànica. La instal·lació disposa de les dependències següents:  
Edifici d'administració i vestuaris.  
Àrea de control i pesatge.  
Planta de recuperació i reciclatge.  
Túnels de compostatge de la matèria orgànica.  
Àrea de maduració de la matèria orgànica.  
Planta d'afinament del compost.  
El procés de tractament disposa d'una capacitat superior a 220.000 t/any. S'hi realitza una selecció manual de materials voluminosos i valoritzables (plàstics, paper/cartó, etc.) i selecció mecànica de metalls ferris mitjançant electroimant i metalls no ferris (alumini) mitjançant separador Foucault. El compostatge de la fracció garbellada es realitza mitjançant túnels d'aireig forçat, seguit d'una maduració en fileres a l'aire lliure i aireig amb voltejadora, i finalment es realitza un afinament del compost mitjançant garbellament i taula densimètrica.  
Els rebutjos del tractament de residus urbans s'eliminen en l'abocador de residus no perillosos annex.  
Quant a olors:  
Focus d'emissió: residus sòlids arreplegats en les fosses de recepció, residus sòlids en procés dins de la línia de pretractament i reciclatge, matèria orgànica en túnels de compostatge, fileres de compost al parc de maduració, compost en procés d'afinament en la nau d'afinament, i compost emmagatzemat.  
Tots els processos (recepció, pretractament, reciclatge, compostatge, afinament i emmagatzematge de compost) es realitzen en una nau tancada, amb captació i renovació d'aire dels túnels de compostatge i depuració d'aquest en biofiltre.  
S'atorga un termini de 3 anys per a la canalització de les emissions del biofiltre de tractament dels túnels de compostatge.  
S'inclou la possibilitat de realitzar un estudi olfactomètric en el cas que existisquen molèsties per olors, i en aquest cas s'aplicarien mesures correctores addicionals.  
Es modificaran les condicions de procés i s'implantaran mesures correctores per a la captació de les partícules sòlides generades en el procés d'afinament del compost.   
Com a mesura general, per a evitar la formació i acumulació de pols, s'ha previst la instal·lació d'una xarxa de reg i neteja per a les superfícies de les naus i els vials.  
No existirà descàrrega, transport i emmagatzematge de residus a cel obert, ja que es realitza a l'interior d'una edificació tancada i mitjançant una cinta transportadora o equip de transport mòbil.  
Quant a la producció de lixiviats i altres aigües residuals, es disposa de planta de tractament per osmosi inversa. Aquelles aigües tractades que no s'utilitzen en la mateixa instal·lació s'aboquen al riu Millars, després del tractament previ de depuració.   
2) Abocador controlat  
En l'abocador de residus no perillosos annex a la planta de tractament es realitza l'eliminació dels rebutjos del tractament de residus urbans. L'abocador disposa d'una capacitat restant de 481.113 metres cúbics, i la capacitat d'eliminació és de 120.000 tones anuals. Se situa en zona apta per a la ubicació d'abocadors d'acord amb el Pla zonal de residus de les zones II, IV i V.  
L'eliminació de residus de la zona de l'abocador que no disposa de la totalitat de capes d'impermeabilització establides en l'abocador es realitzarà fins a 16 de juliol de 2009, i es podrà continuar l'activitat d'eliminació en la zona de l'abocador que sí que disposa de les mesures d'impermeabilització del Reial decret 1481/2001.   
Després del rebliment de l'abocador es realitzarà el segellat i clausura de l'abocador, i es connectarà la xarxa de desgasificació de biogàs a una torxa, si no és possible l'aprofitament energètic d'aquest.   
Els lixiviats de l'abocador es tracten en la instal·lació de depuració d'osmosi inversa de la planta de tractament de residus urbans.